Kako je k tome Matko pripadnik HGSS-a, sustava spašavanja ljudi u nevolji koji djeluje pod okriljem policije, odmah je nazvao u Rijeku i najavio naš dolazak, u noćnim satima s petka na subotu, na granični prijelaz Rupa. Čim smo došli, on se odmah javio, tako da nema riječi o privođenju s čime se neprestano u medijima spekuliralo, istaknuo nam je kronologiju slučaja Dejan Božić, predsjednik KN-a Armada.

Privođenja ovakvog tipa traju u pravilu 72 sata, svi Matkovi prijatelji su bili uvjereni kako će se za to vrijeme nesporazum u cijelosti razriješiti te kako će Škalamera u ponedjeljak ujutro – izaći. No, u nedjelju poslijepodne događa se konsternacija – ne samo da ne izlazi, Škalameri je određen 30-dnevni ostanak u zatvoru! Nevjerica i šok se nakon toga velikom brzinom šire društvenim mežama, tako da je u roku od nekoliko desetaka sati alarmirana bila cjelokupna javnost. Dodatni problem stvorio je medijski plasman te odluke što je stvorilo dojam, kako je većina isticala, presude bez suđenja, stvaranje ozračja o teškom kriminalnom činu u kojem je, kako su neki mediji prenosili, »pripadnik policije pretukao starca Srbina«. Društvene mreže nakon toga, u ponedjeljak naprosto »gore«, pokreće se inicijativa o organizaciji skupa na kojem će se prosvjedovati protiv stanja u medijima i pravosuđu.

Organizacijska uloga Marina Miletića, riječkog vjeroučitelja i medijskog djelatnika, izazvala je kod dijela javnosti zbunjenost. – Nema razloga za zbunjenost. Ja sam u KN-u Armada desetljećima. Željeli smo da sve ostane pod generalnim pokroviteljstvom Armade. Javljale su nam se brojne braniteljske udruge koje su željele participirati u organizaciji skupa, ali smo zbog čitavog niza razloga, odlučili da organizacija ima jedno vodstvo, a da ja organizacijski vodim braniteljski ogranak. Dogovor je bio bez simbola i bez politiziranja, bez vrijeđanja i prijetnji. Mislim da je sve prošlo u najboljem redu, zaključio je Miletić.

– Gledajte, Matko je pripadnik Armade dugi niz godina. O njegovim profesionalnim, humanim vrednotama i načelima ne treba uopće raspravljati jer on je apsolutno osoba ovog kraja, osoba koju karakteriziraju najviše vrednote Rijeke – otvorenost, tolerantnost i multikulturalnost. Znali smo da je sve namješteno, a kad je krenula pravosudno-medijska hajka na njega, osuda bez ijedne njegove riječi, kad je krenuo medijski linč, senzacionalizam, nije bilo druge nego se organizirati i ponuditi javnosti okupljanje. Podrška tome je bila jednoglasna, podržali su je baš svi, neovisno o političkoj orijentaciji, dodaje Božić.

«Rušenje vrednota«

No, iako je »na mreži« djelovalo drugačije, Armadi se u organizaciji jednog iznimno važnog skupa, čiji je sadržaj po stanje duha neke regije ili nacije možda i od presudnog sadržaja, ne javlja službena politika, ne javlja se društveno-politička okosnica društva. Želju za aktivnom participacijom izražavaju samo pripadnici najrazličitijih braniteljskih udruga koji su u »slučaju Škalamera« prepoznali rušenje vrednota zbog kojih su oni morali u rat.

– Zašto samo Armada? Pa to se i ja pitam! Ideja je bila naša. Razlog sam objasnio. Ali zbog čega nas nisu nazvale »strukture«, e to mi nije poznato. Odmah su nam se javili branitelji, no jednako smo se tako brzo dogovorili da ne bude nikakvih obilježja, da skup bude u cijelosti depolitizitran, da u njegovom središtu budu samo ljudska prava koja su, djelovanjem medija i pravosuđa, evidentno bila ugrožena. Očekivao sam da će nam se pridružiti i oni čiji je posao da štite naše slobode, ali nisu. Je li mi žao? I je i nije. Izgleda da je otišlo previše ljudi, izgleda da kod nas ima sve manje buntovnih studenata, da nam visokoobrazovana radna snaga bježi iz zemlje tako da je valjda samo Armada ostala u ovom gradu kao udruga koju brine narušavanje ljudskih prava i sloboda, zaključuje Božić.